CELEX: 32015R2401
Language: da
Date: 2015-10-02 00:00:00
Title: Kommissionens delegerede forordning (EU) 2015/2401 af 2. oktober 2015 om indhold og funktion af registret over europæiske politiske partier og fonde

19.12.2015   
            
            
               DA
            
            
               Den Europæiske Unions Tidende
            
            
               L 333/50
            
         KOMMISSIONENS DELEGEREDE FORORDNING (EU) 2015/2401
   af 2. oktober 2015
   om indhold og funktion af registret over europæiske politiske partier og fonde
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til traktaten om oprettelse af Det Europæiske Atomenergifællesskab,
   under henvisning til Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (1), særlig artikel 7, stk. 2, og artikel 8, stk. 3, litra a), og
   ud fra følgende betragtninger:
   
               (1)
            
            
               I henhold til forordning (EU, Euratom) nr. 1141/2014 skal myndigheden for europæiske politiske partier og fonde (»myndigheden«) oprette og forvalte et register over europæiske politiske partier og europæiske politiske fonde (»registret«).
            
         
               (2)
            
            
               Registret bør være opbevaringssted for data, detaljerede oplysninger og dokumenter, der indgives som led i en ansøgning om registrering som europæisk politisk parti eller europæisk politisk fond, samt alle efterfølgende data, detaljerede oplysninger og dokumenter, som et europæisk politisk parti eller en europæisk politisk fond indgiver i medfør af denne forordning.
            
         
               (3)
            
            
               Myndigheden bør tilstilles de oplysninger og bilag, der er nødvendige for at sætte myndigheden i stand til fuldt ud at udføre sine opgaver i relation til registret.
            
         
               (4)
            
            
               Registret bør være en offentlig tjeneste, som sikrer gennemsigtighed, ansvarlighed og retssikkerhed. Derfor skal myndigheden drive registret på en måde, der sikrer passende adgang til det og attestering af de dokumenter og oplysninger, registret indeholder, og samtidig overholde sine forpligtelser til beskyttelse af personoplysninger, jf. artikel 33 i forordning (EU, Euratom) nr. 1141/2014, herunder i sin rolle som registeransvarlig, jf. Europa-Parlamentets og Rådets forordning (EF) nr. 45/2001 (2).
            
         
               (5)
            
            
               Myndigheden bør udlevere standardudskrifter fra registret med oplysninger, der fastsættes i den gennemførelsesforordning, som Kommissionen vedtager i henhold til artikel 7, stk. 3, i forordning (EU, Euratom) nr. 1141/2014.
            
         
               (6)
            
            
               Det er op til myndigheden at fastsætte bestemmelserne om registrets drift, som dog skal stå i et rimeligt forhold til målet.
            
         
               (7)
            
            
               Registret bør holdes adskilt fra det websted, som Europa-Parlamentet opretter i overensstemmelse med artikel 32 i forordning (EU, Euratom) nr. 1141/2014, men nogle af dokumenterne i registret skal gøres offentligt tilgængelige på webstedet —
            
         VEDTAGET DENNE FORORDNING:
   Artikel 1
   Registrets indhold
   1.   For så vidt angår europæiske politiske partier og europæiske politiske fonde skal registret indeholde følgende dokumenter med eventuelle ajourføringer:
   
               a)
            
            
               statutten, herunder alle de elementer, der er påkrævet i henhold til artikel 4 og 5 i forordning (EU, Euratom) nr. 1141/2014, og eventuelle senere ændringer heraf
            
         
               b)
            
            
               standarderklæringen i bilaget til forordning (EU, Euratom) nr. 1141/2014 i udfyldt og underskrevet stand
            
         
               c)
            
            
               hvor det er nødvendigt, ud over statutten en detaljeret beskrivelse af det europæiske politiske partis og dets eventuelle tilknyttede fonds finansielle struktur samt forvaltnings- og ledelsesstruktur, hvor det påvises, at de to enheder er klart adskilt
            
         
               d)
            
            
               hvis den medlemsstat, hvor ansøgeren er hjemmehørende, kræver det, en erklæring udstedt af den pågældende medlemsstat, som attesterer, at ansøgeren har opfyldt alle relevante nationale ansøgningskrav, og at ansøgerens statut er i overensstemmelse med alle bestemmelser i gældende national lovgivning
            
         
               e)
            
            
               alle dokumenter eller skrivelser fra medlemsstaternes myndigheder vedrørende dokumenter eller oplysninger, der er omfattet af denne artikel.
            
         2.   For så vidt angår europæiske politiske partier skal registret indeholde følgende dokumenter ud over dokumenterne i stk. 1:
   
               a)
            
            
               ansøgningen om registrering som europæisk politisk parti, behørigt underskrevet af formanden for den ansøgende enhed
            
         
               b)
            
            
               en kopi af de officielle resultater af det seneste valg til Europa-Parlamentet på ansøgningstidspunktet og, når det europæiske politiske parti er registreret, en kopi af de officielle resultater, hver gang der har været valg til Europa-Parlamentet
            
         
               c)
            
            
               såfremt der er tale om juridiske personer, som danner et europæisk politisk parti, en underskrevet erklæring fra mindst syv personer fra forskellige medlemsstater, som har et valgmandat i Europa-Parlamentet eller i nationale eller regionale parlamenter eller forsamlinger, som bekræfter deres planlagte medlemskab af det pågældende europæiske politiske parti; ændringer som følge af resultatet af valg til Europa-Parlamentet eller af nationale eller regionale valg eller som følge af medlemskabsændringer eller begge skal ligeledes anføres
            
         
               d)
            
            
               såfremt der er tale om et ansøgende politisk parti, som endnu ikke har deltaget i et valg til Europa-Parlamentet, skriftlig dokumentation for, at det offentligt har erklæret, at det agter at deltage i det kommende valg til Europa-Parlamentet, med angivelse af tilknyttede nationale eller regionale politiske partier eller begge, som agter at opstille kandidater til valget
            
         
               e)
            
            
               den nuværende liste over medlemspartier vedlagt som bilag til statutten, med angivelse af de enkelte medlemspartiers fulde navn, akronym, type af medlemsskab samt den medlemsstat, de respektive medlemspartier er etableret i.
            
         3.   For så vidt angår europæiske politiske fonde skal registret indeholde følgende dokumenter ud over dokumenterne i stk. 1:
   
               a)
            
            
               ansøgningen om registrering som europæisk politisk fond, behørigt underskrevet af formanden for den ansøgende enhed samt af formanden for det europæiske politiske parti, som den ansøgende politiske fond er tilknyttet
            
         
               b)
            
            
               listen over medlemmer af det styrende organ, med angivelse af de enkelte medlemmers nationalitet
            
         
               c)
            
            
               den nuværende liste over medlemsorganisationer med angivelse af de enkelte organisationers fulde navn, akronym, type af medlemskab samt den medlemsstat, der respektive organisationer er etableret i.
            
         4.   Følgende oplysninger om de registrerede europæiske politiske partier og europæiske politiske fonde skal holdes ajour i registret:
   
               a)
            
            
               type enhed (europæisk politisk parti eller europæisk politisk fond)
            
         
               b)
            
            
               det af myndigheden tildelte registreringsnummer i overensstemmelse med Kommissionens gennemførelsesforordning om detaljerede bestemmelser om det registreringsnummersystem, der skal anvendes i forbindelse med registret over europæiske politiske partier og fonde, og hvilke informationer standardudskrifter fra registret skal indeholde
            
         
               c)
            
            
               fuldt navn, akronym og logo
            
         
               d)
            
            
               den medlemsstat, hvor det europæiske politiske parti eller den europæiske politiske fond er hjemmehørende
            
         
               e)
            
            
               såfremt den medlemsstat, hvor partiet eller fonden er hjemmehørende, giver mulighed for parallelregistrering, den relevante registreringsmyndigheds navn, adresse og eventuelle websted
            
         
               f)
            
            
               hovedsædets adresse og eventuelle postadresse, e-mailadresse og eventuelle websted
            
         
               g)
            
            
               dato for registrering som europæisk politisk parti eller europæisk politisk fond og i påkommende tilfælde dato for afregistrering
            
         
               h)
            
            
               hvor det europæiske politiske parti eller den europæiske politiske fond oprettes ved omdannelse fra en enhed, som var registreret i en medlemsstat, den pågældende enheds fulde navn og retlige status, herunder eventuelt nationalt registreringsnummer
            
         
               i)
            
            
               dato for statuttens vedtagelse og for alle ændringer af statutten
            
         
               j)
            
            
               antal medlemmer af det europæiske politiske parti eller af dets medlemspartier, hvor det er relevant, som er medlem af Europa-Parlamentet
            
         
               k)
            
            
               navn og registreringsnummer på det europæiske politiske partis tilknyttede europæiske politiske fond, hvis dette er relevant
            
         
               l)
            
            
               for europæiske politiske fonde, navn og registreringsnummer på det tilknyttede europæiske politiske parti
            
         
               m)
            
            
               identitet, herunder navn, fødselsdato, nationalitet og bopæl, for de personer, der er medlem af organer eller varetager hverv, som er udstyret med administrative og finansielle beføjelser og bemyndigelse til retlig repræsentation, med klar angivelse af deres kapacitet og beføjelser til alene eller i fællesskab at forpligte enheden over for tredjemand og til at repræsentere enheden i en retssag.
            
         5.   Alle de dokumenter og oplysninger, der er nævnt i stk. 1-4, skal lagres i registret på ubestemt tid.
   Artikel 2
   Supplerende oplysninger og dokumenter
   Ansøgere om registrering og registrerede europæiske politiske partier og europæiske politiske fonde skal ud over de påkrævede dokumenter og oplysninger, der fremgår af artikel 8, stk. 2, i forordning (EU, Euratom) nr. 1141/2014, forelægge myndigheden de dokumenter og oplysninger samt alle ajourføringer heraf, der er nævnt i artikel 1.
   Myndigheden kan kræve, at de europæiske politiske partier og europæiske politiske fonde retter op på alle ufuldstændige eller forældede dokumenter og oplysninger, der er blevet forelagt.
   Artikel 3
   Registrets tjenester
   1.   Myndigheden udsteder standardudskrifter fra registret. Myndigheden udleverer standardudskrifter til alle fysiske og juridiske personer senest 10 arbejdsdage efter modtagelse af en anmodning herom.
   2.   Når myndigheden har kompetence hertil i henhold til forordning (EU, Euratom) nr. 1141/2014 skal den på anmodning attestere, at oplysningerne i standardudskriftet er korrekte, ajour og i overensstemmelse med gældende EU-lovgivning.
   Når myndighederne ikke har kompetence hertil i henhold til forordning (EU, Euratom) nr. 1141/2014 skal den på anmodning attestere, at oplysningerne i standardudskriftet er de mest komplette, ajourførte og korrekte, som myndigheden har adgang til, når den har foretaget enhver rimelig kontrol heraf. Denne kontrol indebærer, at myndigheden søger at få oplysningerne bekræftet af medlemsstaternes relevante myndigheder, i det omfang den relevante nationale lovgivning indeholder bestemmelser om en sådan bekræftelse fra de berørte myndigheders side. Den i stk. 1 fastsatte frist finder ikke anvendelse på anmodninger, som er omfattet af nærværende stykke.
   I forbindelse med den attestering, der er nævnt i dette stykke, angiver myndigheden klart, om den er kompetent i henhold til forordning (EU, Euratom) nr. 1141/2014.
   3.   Myndigheden udleverer på anmodning herom den attestering, der er nævnt i stk. 2, til EU's institutioner og organer samt medlemsstaternes myndigheder og domstole. Den udleverer endvidere på anmodning herom sådanne attesteringer til europæiske politiske partier eller europæiske politiske fonde angående deres egen status.
   Efter modtagelse af en behørigt begrundet anmodning herom kan myndigheden desuden indgive sådanne attesteringer til alle fysiske eller juridiske personer, når der er brug for dette i forbindelse med retlige eller administrative procedurer.
   4.   Myndigheden fastsætter den detaljerede fremgangsmåde for anmodning om og udlevering af standardudskrifter og attestering, herunder anvendelse af elektroniske midler i forbindelse med disse tjenester.
   Artikel 4
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 2. oktober 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 317 af 4.11.2014, s. 1.
   
      (2)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).